የሚኒስቴሮች ም/ቤት የነዳጅና ነዳጅ ውጤቶች አቅርቦትና ስርጭት ተቆጣጣሪ ባለሥልጣን ማቋቋሚያ ረቂቅ አዋጅ ላይ ተወያየ
የሚኒስቴሮች ምክር ቤት በዛሬው ዕለት ባካሄደው65ኛው መደበኛ ስብሰባ የነዳጅና ነዳጅ ውጤቶች አቅርቦትና ስርጭት ተቆጣጣሪ ባለሥልጣን ማቋቋሚያ ረቂቅ አዋጅ ላይ ተወያይቶ ውሳኔ አሳልፏል፡፡ነዳጅ ለሀገር ልማትናብልጽግና ወሳኝ የሃይል ምንጭና ከፍተኛ የውጭ ምንዛሬ ወጥቶበት ወደ ሀገር ውሥጥ የሚገባ ስትራቴጅካዊ ምርት ነው፡፡በመሆኑም ናዳጅና የነዳጅ ውጤቶች ደረጃቸውን በጠበቀ ሁኔታ በሰው ጤና፣ በንብረትና አካባቢ ላይ ጉዳት በማያደርስ መልኩ ስራ ላይ መዋላቸውን ማረጋገጥ አስፈላጊ በመሆኑ ግብይቱም ተገቢ በሆነ የንግድ አሰራር መመራትንና ለህብረተሰቡ ተደራሽነቱን ለማረጋገጥ ነዳጅና የነዳጅ ውጤቶችን በማጣራት፣ በማቅረብ፣ በማከማቸት፣ በማጓጓዝ፣ በማከፋፈል፣ በመቸርቸርና ከነዚህ ጋር ተያያዥነት ያላቸውን ተግባራት የሚቀጣጠር ባለስልጣን ማቋቋም በማስፈለጉ የንግድና ኢንዱስትሪ ሚኒስቴር ረቂቁን አዘጋጅቶ ለሚኒስትሮች ምክር ቤት ውሳኔ አቅርቧል፡፡ምክር ቤቱም በረቂቅ አዋጁ ላይ በስፋት ከተወያየ በኋላ ማሻሻያዎችን በማከል ተቀብሎ ይጸድቅ ዘንድ ህዝብ ተወካዮች ምክር ቤት እንዲተላለፍ ወስኗል፡፡(ምንጭ፡-የጠቅላይ ሚኒስትር ጽ/ቤት)